Winterman: Nëse provat për kërkimin e naftës janë të suksesshme, do të investojmë më shumë në Shqipëri
Zëvendës presidenti i kompanisë Occidental thotë se sonda është vendosur tashmë, dhe planet janë që kërkimet të fillojnë më 20 prill
Zoti Winterman thotë se kompania e tij po përgatitet për të rifilluar punimet në pusin që u hap në vitet 2000-2001, Shpiragu Nr. 1, i thellë 5333 metra, për të parë nëse mund të nxirret një sasi sa më e madhe nafte. Occidental ka filluar aktivitetin në Shqipëri që në vitin 1991 dhe në vitin 1997 pasi siguroi 3 blloqe, kreu operacione sizmike dhe më pas shpoi pusin Shpiragu Nr. 1 në vitin 2000. Pusi fillestar ka kushtuar 31 milionë dollarë dhe kostoja e operacioneve aktuale për të rihyrë dhe për gërmime është rreth 15 milionë dollarë, për të cilën kompania nënshkroi marrëveshje me qeverinë shqiptare muajin e kaluar. Zoti Winterman thotë se sonda është vendosur tashmë, dhe planet janë që kërkimet të fillojnë më 20 prill. Kompania me kalimin e viteve të punës për kërkimet e naftës, ka punësuar 400 deri në 600 shqiptarë. Duke iu kthyer viteve të aktivitetit të kompanisë Occidental që nga fillimi i viteve ’90, zoti Winterman thotë se tre herë gjatë trazirave civile, si për shembull pas skemave piramidale, të gjithë punonjësit e tyre janë evakuuar. Ai thotë se edhe sot ka herë pas here probleme me punonjësit vendas ose pronarët e tokave, por kompania ka patur përkrahjen e kryetarëve të bashkive dhe komunave, si edhe policisë për të kapërcyer këto lloj situatash. Ai shton se vendi duket të jetë tani shumë më i qëndrueshëm dhe ekonomia është zhvilluar, siç mund të shihet nga infrastruktura e përmirësuar.